b'\n_START_ARTICLE_\nPihtih\xc3\xa4nt\xc3\xa4iset\n_START_SECTION_\nPiirteit\xc3\xa4\n_START_PARAGRAPH_\nPihtih\xc3\xa4nt\xc3\xa4iset ovat melko yleisi\xc3\xa4 mutta y\xc3\xb6aktiivisina ja muutenkin melko piilottelevan el\xc3\xa4m\xc3\xa4ntapansa vuoksi niit\xc3\xa4 harvoin tapaa sattumalta. Ne ovat vaihtelevan ruskeans\xc3\xa4vyisi\xc3\xa4, litteit\xc3\xa4, pitk\xc3\xa4nomaisia hy\xc3\xb6nteisi\xc3\xa4, joiden takaruumiin k\xc3\xa4rjess\xc3\xa4 on tavallisesti pihtim\xc3\xa4iset lis\xc3\xa4kkeet. Pihtej\xc3\xa4 k\xc3\xa4ytet\xc3\xa4\xc3\xa4n apuna ainakin puolustautumisessa, saalistuksessa ja lenninsiipien taittelemisessa peitinsiipien alle. Koiraat k\xc3\xa4ytt\xc3\xa4v\xc3\xa4t pihtej\xc3\xa4 my\xc3\xb6s aseenaan kilpaillessaan naaraista. Koiraiden pihdit ovat tavallisesti kaarevat kun naarailla ne ovat l\xc3\xa4hes suorat. Osalla lajeista on siivet, jotka tavallisesti ovat taitettuina lyhyiden, nahkamaisten peitinsiipien alle. Lentotaitoonsa pihtih\xc3\xa4nt\xc3\xa4iset turvautuvat kuitenkin vain harvoin ja silloinkin lentomatkat ovat lyhyit\xc3\xa4. Osa lajista on kokonaan siivett\xc3\xb6mi\xc3\xa4. Muodonvaihdos on osittainen: toukat muistuttavat pienikokoisia aikuisia, mutta ovat siivett\xc3\xb6mi\xc3\xa4. Toukkavaiheita on 4\xe2\x80\x935._NEWLINE_Pihtih\xc3\xa4nt\xc3\xa4iset k\xc3\xa4ytt\xc3\xa4v\xc3\xa4t sekaravintoa; ne sy\xc3\xb6v\xc3\xa4t el\xc3\xa4vi\xc3\xa4 tai kuolleita kasvien osia tai saalistavat toisia hy\xc3\xb6nteisi\xc3\xa4. Vaikka n\xc3\xa4it\xc3\xa4 el\xc3\xa4imi\xc3\xa4 joskus eksyy sis\xc3\xa4lle asuntoihin, ihmiselle pihtih\xc3\xa4nt\xc3\xa4isist\xc3\xa4 ei ole haittaa._NEWLINE_Yleens\xc3\xa4 hy\xc3\xb6nteiset eiv\xc3\xa4t huolehdi j\xc3\xa4lkel\xc3\xa4isist\xc3\xa4\xc3\xa4n, mutta pihtih\xc3\xa4nt\xc3\xa4isill\xc3\xa4 naaras hoivaa aktiivisesti munia ja niist\xc3\xa4 kuoriutuvia poikasia. Naaras munii syksyll\xc3\xa4 ja talvehtii munien kanssa. Se my\xc3\xb6s puhdistaa munat s\xc3\xa4\xc3\xa4nn\xc3\xb6llisesti, jotta ne eiv\xc3\xa4t homehdu tai sairastu muutoin. On voitu osoittaa, ett\xc3\xa4 naaras tunnistaa j\xc3\xa4lkel\xc3\xa4istens\xc3\xa4 tuoksusta niiden kunnon ja ruokkii sek\xc3\xa4 huolehtii ainoastaan hyv\xc3\xa4kuntoisista toukista. My\xc3\xb6s naaraan into hankkia ravintoa j\xc3\xa4lkel\xc3\xa4isilleen on sit\xc3\xa4 suurempi, mit\xc3\xa4 terveemmilt\xc3\xa4 poikaskatras tuoksuu._NEWLINE_Uskomuksen mukaan pihtih\xc3\xa4nt\xc3\xa4iset ry\xc3\xb6miv\xc3\xa4t ihmisen korvaan. T\xc3\xa4h\xc3\xa4n uskomukseen pohjautuu mm. englanninkielinen nimi earwig ja ranskan perce-oreille.'